Predkladacia správa

Uznesením vlády Slovenskej republiky č. 330 zo dňa 21. mája 2008 bolo v bode B.2. uložené ministerstvám v termíne do 31. decembra 2008 „predložiť na rokovanie vlády správu o vykonanom audite na základe úlohy D.1. uznesenia vlády SR č. 165 z 28. februára 2007“. 
Uznesenie bolo prijaté v súvislosti s prerokovaním materiálu „Správa o analýze vývoja a súčasného stavu verejnej správy a návrhu opatrení“ (ďalej len „správa o analýze vývoja“). 
 
V súlade s Programovým vyhlásením vlády Slovenskej republiky v časti 7.4 sa táto zaviazala zabezpečiť „vykonanie odborného auditu legislatívy súvisiacej s verejnou správou a konaním pred orgánmi verejnej správy tak, aby bol v maximálnej miere znížený rozsah znepríjemňovania života občana byrokraciou“ prostredníctvom zjednodušenia a skvalitnenia výkonu štátnej správy vo vzťahu k fyzickým osobám a právnickým osobám. 
 
Ministerstva kultúry Slovenskej republiky (ďalej len „ministerstvo kultúry“) sa podľa prílohy č. 1a) správy o analýze vývoja dotýkali tieto všeobecne záväzné právne predpisy: 
- zákon NR SR č. 200/1994 Z. z. o Komore reštaurátorov a o výkone reštaurátorskej činnosti jej členov, 
- zákon č. 49/2002 Z. z. o ochrane pamiatkového fondu v znení zákona č. 479/2005 Z. z., 
- zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 
 
S ohľadom na skutočnosť, že ide o informatívny materiál nelegislatívnej povahy, nebolo potrebné realizovať medzirezortné pripomienkové konanie. V súlade s metodickým pokynom na prípravu a predkladanie materiálov na rokovanie vlády SR časť 2.2.10 ods. 7 sa nevyhotovuje ani doložka zlučiteľnosti s európskym právom, rovnako tak ani doložka vplyvov, pretože materiál je bez finančného dopadu na verejný rozpočet, bez vplyvu ekonomického, environmentálneho, či vplyvu na zamestnanosť a podnikateľské aktivity.